**Informatīvais ziņojums “Par nepieciešamajiem pasākumiem kvalitātes nodrošināšanai visos izglītības līmeņos”**

**Ievads**

Informatīvais ziņojums ir sagatavots, pamatojoties uz deklarācijā par Artura Krišjāņa Kariņa vadītā Ministru kabineta iecerēto darbību (turpmāk – Deklarācija) noteikto valdības darba prioritāti – izglītības kvalitāte, pieejamība un konkurētspēja. Deklarācijas sadaļas “Nākotnes tautsaimniecība” mērķis ir radīt apstākļus, lai tautsaimniecība turpinātu pāreju uz inovatīvu, augstas pievienotās vērtības preču un pakalpojumu eksportu, ieguldot cilvēkkapitālā, kāpinot produktivitāti, palielinot investīciju apjomu un valsts konkurētspēju pasaules tirgū, savukārt deklarācijas sadaļā “Latvijas cilvēki” ietverts mērķis izglītības sistēmai radīt apstākļus, lai ikkatrs var sasniegt savu potenciālu.

Izglītības nozarē pēdējo gadu laikā ir uzsāktas būtiskas reformas, kas paredz visu izglītības līmeņu sakārtošanu, mazinot sistēmas sadrumstalotību, koncentrējot iestāžu pārvaldību atsevišķos izglītības veidos, stiprinot ārējo novērtēšanu, palielinot izglītības iestādes autonomiju (reformas “Skola 2030” viens no uzdevumiem) un sadarbību ar pašvaldībām, uzņēmējiem, zinātnisko un augstākās izglītības iestāžu savstarpējo sadarbību kā nacionālajā, tā starptautiskajā līmenī.

Domājot par Izglītības un zinātnes ministrijas (turpmāk – IZM) prioritārajiem darbības virzieniem, Deklarācijā īpaši akcentējami ir trīs no tiem:

* izglītības kvalitāte, pieejamība un konkurētspēja;
* zinātnes un pētniecības rezultāta komercializācija un pārnese tautsaimniecības jomu attīstībā;
* sporta nozares pārvaldības un finansēšanas modeļa pilnveidošana.

Plašāk ir izvērsts tieši pirmais Deklarācijas un rīcības plāna virziens, kas lielā mērā ir atkarīgs arī no sekmīgas administratīvi teritoriālās reformas īstenošanas.

**I. Iesāktās reformas**

Saeimā apstiprinātās Izglītības un attīstības pamatnostādnes 2014.–2020. gadam (2014. gada 22. maijs) definē izglītības pamatprincipus:

* cilvēkorientēta izglītība,
* izglītība ilgtspējīgai attīstībai,
* uz zināšanām balstītas sabiedrības veicinošā izglītība,

un virsmērķi: *kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei*, kā arī nosaka trīs apakšmērķus:

* Izglītības vide: paaugstināt izglītības vides kvalitāti, veicot satura pilnveidi un attīstot atbilstošu infrastruktūru;
* Indivīdu prasmes: veicināt vērtībizglītībā balstītu indivīda profesionālo un sociālo prasmju attīstību dzīvei un konkurētspējai darba vidē;
* Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību.

2016. gadā ir uzsākts projekts “Kompetenču pieeja mācību saturā” – “Skola 2030” ar pamatmērķi – jauna izglītības koncepta, standarta, programmu, mācīšanās pieejas, mācību darba organizācijas, noslēguma pārbaudījumu sistēmas izveide.

Projekts paredz attieksmes maiņu – no hierarhiskā modeļa *skolotājs – skolēns*, kurā skolēnam ir vairāk pasīva loma, uz sadarbības modeli, kurā skolotājs ir konsultants, ierosinātājs, skolēns – aktīvs mācību procesa veidotājs, prasmes mācīties, problēmrisināšanas, kritiskās un radošās domāšanas, citu caurviju prasmju attīstītājs.

Mācību saturs tiek strukturēts, ņemot vērā holistisko pieeju, tādējādi prasot no skolotāja papildu sagatavošanos un augstu profesionalitāti, jo tā ir nepārtraukta sadarbība ar citu priekšmetu skolotājiem un izaugsme savā jomā.

Pats svarīgākais – reformas pamatbūtība ir saistīta ar bērna spēju, prasmju un talantu attīstību, virzoties uz izglītības kvalitātes celšanu.

Uz doto brīdi ir pieņemti atbilstošie likumu grozījumi, paredzot pakāpenisku jaunā mācību satura ieviešanu, ir apstiprinātas pirmsskolas izglītības vadlīnijas (2018. gada 21. novembra MK noteikumi Nr. 716) un valsts pamatizglītības standarts (2018. gada 27. novembra MK noteikumi Nr. 747), ir izstrādāts vidējās izglītības standarts, kas tiek apspriests ar sociālajiem partneriem.

Tieši projekta ieceres ambiciozitāte (kā izglītības konceptā, tā ierobežotajā laika grafikā) paātrina arī pārējās reformas, kas iesāktas šajā laikā:

1. Pedagogu darba samaksas modeļa maiņa (MK lēmums 2016. gada 5. jūlijā), darbs pie pedagogu algu grafika izstrādes (izstrāde - 2016./2017.gads; MK lēmums 2018. gada 15. janvārī) un ieviešanas uzsākšana;
2. Pētījums par optimālo vispārējās vidējās izglītības iestāžu tīkla (skolu tīkla) modeli un vispārējās izglītības iestāžu tīkla ģeotelpiskās plānošanas platforma (2017. gada septembris/oktobris[[1]](#footnote-1));
3. Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai (2016. gada decembris–2021. gada decembris), t. sk. sekmējot modulāro programmu attīstību un darba vidē balstīto mācību attīstību, un profesionālās izglītības iestāžu pārvaldība;
4. Pāreja uz mācībām valsts valodā vispārējās, profesionālās un augstākās izglītības (privātajā sektorā) ietvaros (2018. gada 22. martā grozījumi Izglītības likumā; 2018. gada 21. jūnijā grozījumi Augstskolu likumā);
5. Iekļaujošās izglītības koncepts visos izglītības posmos un līmeņos, t. sk. speciālās izglītības programmu un iestāžu tipoloģijas maiņa (2018. gada 21. jūnijā grozījumi Vispārējās izglītības likumā);
6. Skolotāju sākotnējās izglītības programmu pārskatīšana (Informatīvais ziņojums “Priekšlikumi konceptuāli jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā” 2018. gada 9. janvāris);
7. Studiju kvalitātes pilnveide augstākās izglītības posmā (Nacionālās augstākās izglītības kvalitātes aģentūras izveide un studiju programmu fragmentācijas mazināšana, 2018. gada 21. jūnijs);
8. Izglītības kvalitātes monitoringa sistēmas izveide un īstenošana (uzsākts 2018. gads).

**II. Vispārīga rakstura problēmas**

Trīs vispārīga rakstura problēmas, kas bieži vien ir Latvijas attīstību kavējošie faktori:

1. kāda reforma, pasākumu kopums norit projekta ietvaros. No vienas puses, tas ierosina pārmaiņas, no otras – veicina sasteigtu lēmumu vai tādu, kas ir pielāgoti projekta rezultātiem, pieņemšanu, kas ne vienmēr saskan ar optimālo problēmas risinājumu, bieži vien nepiedāvājot risinājumu ilgtermiņā un neplānojot attiecīgo finansējumu;
2. tiek sagatavots atbilstošu dokumentu kopums, kam vajadzētu atvieglot, sistematizēt un paātrināt kādas problēmas risinājumu, tomēr realitātē bieži vien daudz kas paliek “uz papīra”. Konjunktūras “gaumei” veidoti dokumenti (atskaites, pārskatus, informatīvos ziņojumus utt.) ir mūsu pārvaldes sistēmas sastāvdaļa;
3. ir dominējis politiskās gribas trūkums valstiski atbildīgai domāšanai, un, pirmām kārtām, budžeta plānošanai ilgtermiņā, domājot par ekonomisko izaugsmi, stabilitāti un tautas labklājību.

Ir skaidrs, ka jebkuras valsts izaugsme un attīstība sākas ar tās ieguldījumiem izglītībā un zinātnē, jo izglītots cilvēks, domājoša personība ir garants valsts nākotnei. Diemžēl arī 2019. gada budžeta veidošana (kā jebkurš gads pēckrīzes periodā) **butaforijas statusā saglabā** augstākajā izglītībā un zinātnē esošus likumus: Augstskolu likums, kur pret noteikto virzību uz 2% no IKP 2017. gadā tiek ieguldīts 1,2%, un Zinātniskās darbības likums, kur pret noteikto valsts finansējuma apjomu 1% no IKP 2017.gadā tiek kopā ar privāto sektoru ieguldīts vien 0,51%.

Līdzīgi tas var notikt ar pedagogu darba samaksu: Izglītības likuma 53. panta trešā daļa nosaka: *Pedagoga mēnešalga par vienu slodzi nav zemāka par Ministru kabineta apstiprināto pedagoga darba samaksas grafikā noteikto mēnešalgu attiecīgajā laikaposmā.*

2018. gada 9. janvārī Ministru kabineta sēdē ir apstiprināts “Pedagogu darba samaksas pieauguma grafiks” (laika periodam no 2018. gada 1. septembra līdz 2022. gada 31. decembrim, paredzot secīgu minimālās darba samaksas pieaugumu no 710 līdz 900 eiro).

**III. Iesākto reformu problēmjautājumi**

**“Skola 2030”**

1. Projekta izstrāde kavējas, jo gandrīz gads tika veltīts mācību materiālu, reformas sagatavošanai, plānojot, ka skolēni mācības uzsāks no 6 gadu vecuma.
2. Mācību programmu un materiālu izstrāde rit paralēli skolotāju sagatavošanas kursiem, jaunas pieejas izstrādei pedagoga izglītības apguvei.
3. Ja šobrīd Latvijā skolotāju skaits vispārizglītojošās dienas skolās ir apm. 28 000, tad sagatavošanās kursus ir apmeklējuši apm. 12 000 pedagogu, t. sk. skolu vadība.
4. Joprojām nav skaidra noslēgumu pārbaudījumu sistēma, proti, tiek runāts par jomas apguvi vairākos līmeņos, par pārbaudījumu skaitu, mazāk par pārbaudījuma formu un saturu – kas mainīsies centralizētā eksāmena struktūrā, vai jaunu prasību izstrāde 22 eksāmeniem nav papildus finanšu slogs un esošās sistēmas – *strādājam uz centralizēto eksāmenu rezultātiem, proti, atskaitei, reitingam* – turpināšana.
5. Jāņem vērā, ka pāreja uz jauno saturu ir plānota kopš 2020./2021. mācību gada 1., 4., 7., 10. klasē, tas nozīmē kādu laiku skolotājam būs jāstrādā paralēlās sistēmās.

**“Skolu optimizācija”**

1. 2017. gada 22. novembrī un 2018. gada 21. jūnijā pieņemtas izmaiņas likumdošanā, kas paredz atteikšanos no atsevišķiem skolu tipiem: “internātskola”, “vakarskola”, “pašvaldību ģimnāzija”, “rehabilitācijas centrs”, parādās attīstības, kompetenču centra jēdzieni izglītībā.
2. Pietrūkst sadarbības un komunikācijas starp pašvaldībām kā skolu dibinātājiem un IZM, rodas virkne problēmsituāciju: pagarinājums pārejas posmam (2018. gads), reorganizējot internātskolas; neskaidrības atsevišķu internātskolu pastāvēšanā arī 2019. gadā (Kandava, Tilža); valstij pārņemot profesionālās izglītības iestādes, nav skaidra nostāja jautājumā, kā risināmi restrukturizācijas jautājumi (MK 2019. gada 15. janvāra lēmums par Cēsu tehnoloģiju un dizaina profesionālās skolas pievienošana Priekuļu tehnikumam);
3. Vispārējās izglītības iestāžu tīkla ģeotelpiskās plānošanas platforma “Skolu karte” (2017, https://izm.kartes.lv/) tika plānota kā vizualizācija pētījumam par optimālu skolu tīklu, taču šobrīd:
* tiek aktualizēta pētījuma pasūtījuma, t. sk. iepirkuma procedūras un realizācijas nosacījumi un izmaksu objektivitāte, iegūtā “produkta” autortiesības, atbilstība juridiskajām normām;
* rīka uzturēšana un datu aktualizācija IZM izmaksā 24 000 gadā, bet atsevišķas sadaļas (mobilitāte, iedzīvotāju blīvums) ir palikuši 2017. gada rādītājos;
* pamatā ir ņemts vērā ekonomiskais izdevīgums un finanšu ietaupījums, rēķinot ikgadējos izdevumus, kas nepieciešami skolotāju algai, tai pašā laikā neņemot vērā tos finanšu resursus, kas ir ieguldīti ēku siltināšanā, infrastruktūras modernizēšanā.

Iesāktās reformas ir apjomīgas, statistika nav pieejama visās dimensijās, ir nepietiekama sadarbība starp IZM un pašvaldībām, sociālajiem partneriem, kas rada nevajadzīgu spriedzi, neizpratni un noraidošu attieksmi pret iesākto izglītības koncepta maiņu izglītībā.

**IV. Risinājumi**

1. Turpināt izglītības satura reformu, ieviešot kompetenču pieeju mācību saturā (“Skola 2030”), tai pašā laikā:
* stiprinot pedagogu atbalsta sistēmu un meklējot papildu līdzekļus skolotāju sagatavošanas kursu nodrošināšanai, gādājot par pedagogu motivāciju kvalitatīvai izglītībai, primāri ievērojot Ministru kabinetā pieņemtos pedagoga darba samaksas noteikumus un algu grafika pieauguma ievērošanu.
* sakārtojot skolu tīklu, respektējot pašvaldību izglītības stratēģijas, saskaņojot un plānojot tās administratīvi teritoriālās reformas ietvaros, ievērojot principu, ka sākumskola, pamatskola pēc iespējas tuvāk izglītojamajiem, vidējās izglītības iestādes koncentrējot attīstības centros.
1. Skolu tīkla optimizācijas procesā, risinot izglītības pieejamības un valsts drošības jautājumus, īpašu uzmanību pievērst ES pierobežas skolu saglabāšanai, nodrošinot izglītības kvalitātes kritērijus, t.sk. ieviešot novadmācību (latgaliešu rakstu valodu) un valsts aizsardzības mācību šajās skolās jau 2020. gadā.
2. Pārskatot kvalitātes kritērijus, celt izglītības prestižu un konkurētspēju, saglabāt pieejamību un iekļaujošās izglītības raksturu, izmantot visus cilvēkkapitāla un finanšu resursus bērnu un jauniešu spēju, prasmju un zināšanu stiprināšanai, līdz ar to arī Latvijas izaugsmei un nākotnei.
3. Vidēja termiņa budžetā plānot pakāpenisku finansējuma pieaugumu:
* Ministru kabineta apstiprinātā pedagogu darba samaksas grafika īstenošanai;
* Atbalsta instrumentu izveidei izglītības iestādēm un skolotājiem Skola2030 ieviešanas periodā, kā arī pedagogu profesijas attīstībai (3MEUR);
* Ilgtspējīga pieaugušo izglītības piedāvājuma izveidei (3MEUR);
* Augstskolu likumā un Zinātniskās darbības likumā noteiktā budžeta palielinājumam augstākajā izglītībā un zinātnē, t.sk. 3 pīlāru modeļa ilgtspējīgam nodrošinājumam (2020.g. 20.8MEUR; 2021.g. 48.6MEUR; 2022.g. 78.6MEUR), zinātnes bāzes finansējumam (2020.g. 20MEUR, 2021.g. 40MEUR, 2022.g. 60MEUR), valsts pētījumu programmu (10MEUR gadā) un fundamentāli lietišķo pētījumu finansēšanai (2020.g. 10MEUR, 2021.g. 15MEUR, 2022.g. 15MEUR).

Ministru prezidents A. K. Kariņš

Izglītības un zinātnes ministre I. Šuplinska

Valsts kancelejas direktors J.Citskovskis

Vīza: valsts sekretāre L.Lejiņa

1. <https://izm.gov.lv/lv/> [↑](#footnote-ref-1)